User:Kosarawenaey/sandbox

شه‌هید سمكۆ حسین له‌ ده‌ستپێكی شه‌ڕی ساردی ناوه‌خۆ، باوكی ئازیزم "سمكۆ حوسێن عزیز عه‌وێنه‌یی" له‌ بۆسه‌یه‌كی چه‌كدارانی حیزبێكی كوردی له‌ هه‌ولێر تیرۆرده‌كرێت. هه‌ڵبه‌ته‌ تیرۆركردنی باوكم هاوكات بوو له‌گه‌ڵ‌ شه‌هیدكردنی پۆڵێك له‌ كادیره‌ چاڵاكه‌كانی یه‌كێتی نیشتیمانی كوردستان له‌ هه‌ولێر وه‌ك نوری نانه‌كه‌لی و مامۆستا بایز نانه‌كه‌لی و كاك ئه‌حمه‌د و گه‌لێك شه‌هیدیتر. باوكی شه‌هیدم له ناوه‌ڕاستی‌ ساڵی 1956 له‌ گوندی عه‌وێنه‌ی ده‌شتی شه‌مامك له‌ بنه‌ماڵه‌یه‌كی نیشتیمانپه‌روه‌ر له‌ دایكبووه‌ و په‌روه‌رده‌ كراوه‌، كه‌ به‌وه‌ ناسراوبوون ماڵه‌كه‌یان له‌ هه‌ردوو شۆڕشی ئه‌یلول و‌ شۆڕشی نوێ هه‌رده‌م بۆته‌ داڵده‌ و په‌نای هه‌موو هێزی پێشمه‌رگه‌ی كوردستان له‌ ده‌شتی هه‌ولێر به‌ بێ جیاوازی لایه‌نه‌ سیاسیه‌كان. شایه‌نی وتنه‌ له‌ دوای شه‌هید "دهام"ی مامم له‌ ساڵی 1966، باوكم دووه‌م شه‌هیدی بنه‌ماڵه‌كه‌یه‌تی. باوكم له‌ سه‌ره‌تاكانی ساڵی 1980 په‌یوه‌ندی به‌ رێكخستنه‌ نه‌هێنییه‌كانی یه‌كێتی نیشتیمانی كوردستانه‌وه‌ ده‌كات، دواتر چاڵاكیه‌كانی ده‌گوازێته‌وه‌ و له‌گه‌ڵ‌ كه‌رتی شه‌هید مه‌ناف له‌ تیپی 87 ی قه‌ره‌چوغ‌ چه‌ندان چاڵاكی ئه‌نجام ده‌دات. هاوكات له‌ كاره‌ساتی هێرشكردنه‌ سه‌رگوندی عه‌وێنه‌ له‌ ساڵی 1993 له‌گه‌ڵ مام عوسمان ئاغا (عوسمان سه‌رسۆر) و چه‌ندان پێشمه‌رگه‌یتر رۆلێكی كاریگه‌ر ده‌بینن له‌ ده‌ركردنی عاره‌به‌ به‌عسیه‌كان له‌ گونده‌كه‌ماندا. ئه‌مساڵ جیا له‌ ساڵانیتر كه‌ به‌مه‌به‌ستی ته‌واوكردنی خوێندنی باڵا له‌ بواری یاسا له‌ وڵاتی فه‌ره‌نسام له‌ غوربه‌ت و به‌ حه‌زینه‌وه‌ ئه‌م یاده‌ خه‌مناكه‌ ده‌كه‌مه‌وه‌، هاوكات كه‌ سه‌یری بارودۆخی باشوری كوردستان ده‌كه‌م ده‌بینم هێشتا ئه‌و ئامانجانه‌ نه‌هاتونه‌ته‌دی كه‌ باوكم و سه‌رجه‌م شه‌هیدان له‌ پێناویدا خۆیان كرد به‌ قوربانی، هاوجێ ئه‌و هه‌موو ناڕه‌زایی و خه‌وشانه‌ی كه‌ له‌ ئیداره‌ی ده‌سه‌ڵاتی كوردی ده‌بینم نیگه‌رانم ده‌كات، به‌ هیواشم له‌ئاینده‌یه‌كی نزیكدا كاتێ یاسا سه‌روه‌ر ده‌بێت بكوژانی باوكم و هه‌موو ئه‌وانه‌ی كه‌ ده‌ستیان به‌ خوێنی كورد سوور بووه‌ و ئێستا پێكهاته‌یه‌كی سه‌ره‌كی هه‌ندێك حیزبی كوردین و بوونه‌ هۆی به‌تاڵكردنه‌وه‌ی خه‌ونی هه‌زاران شه‌هیدی وه‌ك باوكم بدرێنه‌ دادگا و به‌ سزای خۆیان بگه‌ن